Сосмакъ Валентинэ Шэмсэдин и пхъур
Къэбэрдей-Балъкъэр Республикэм и щэнхабзэм хэщIыныгъэ ин игъуэтащ. Хьэлъэу сымэджа иужь лIащ уэрэджыIакIуэ Iэзэ, УФ-м щIыхь зиIэ и артисткэ Сосмакъ Валентинэ Шэмсэдин и пхъур. Дунейм ехыжащ Къэбэрдей-Балъкъэрым и цIыхубэр и пэжыпIэкIэ зэрыгушхуэу щытауэ жыпIэ хъуну цIыхур.
Сосмакъ Валентинэ Шэмсэдин и пхъум республикэм и макъамэ гъуазджэм хуищIа хэлъхьэныгъэр къыпхуэмылъытэн хуэдизщ. Абы цIыхухэр хуабжьу дэзыхьэх макъ дахащэ иIэт, лъэпкъ уэрэдхэр ди гущIэм куууэ нигъэсыфу.
УэрэджыIакIуэр 1934 гъэм дыгъэгъазэм и 1-м Старэ Лэскэн (иджы Анзорей) къуажэм къыщалъхуащ. Щысабиям къыщыщIэдзауэ школ художественнэ самодеятельностым, клубым уэрэд щыжиIащ.
УФ-м щIыхь зиIэ и артисткэ Сосмакъ Валентинэ макъамэ гъуазджэм псэемыблэжу хуэлэжьащ. Илъэс 35-р Къэрал филармониемрэ КъБР-м и Къэралтелерадиомрэ абы хухихащ.
Сосмакъ Валентинэ езым и творчествэм лъагапIэ ин дыдэхэм щылъэIэсащ, гъэзэщIакIуэ Iэзэ дыдэ, лъэпкъ щэнхабзэр зэрыгушхуэ цIыху щыхъуащ, псоми фIыуэ закъригъэлъагъун икIи къалъытэн щыхузэфIэкIащ. Абы и гъащIэ псор щытщ и Iуэхум хуэпэжы-ным, щалъхуа республикэм и фIыгъуэм хуэлэжьэным я щапхъэу.
Дэ тфIэкIуэдащ ныбжьэгъу гъуазэджэр, уэрэджыIакIуэ телъыджэр, гъэсакIуэ Iущыр, зи гъащIэр фIэщхъуныгъэкIэ, нэхугъэкIэ, дахагъэкIэ, гуапагъэкIэ гъэнщIауэ щыта цIыхур. Ар щытщ лъэпкъым и макъамэ гъуазджэм и мызакъуэу, зыцIыхуу щыта псоми я дежкIэ пхуримыгъэкъужын хэщIыныгъэу.
КъБР-м ЩэнхабзэмкIэ и министерствэ,
КъБР-м Печатымрэ цIыхубэ коммуникацэхэмкIэ и къэрал комитет,
Лэскэн муниципальнэ районым и администрацэ,
КъБР-м и Композиторхэм я союз,
Къэбэрдей-Балъкъэр Къэрал филармоние.
